《题明皇醉归图》
元代·艾性夫

金车山重牛难挽，五花嘶出长春苑。
太官供顿宴骊山，三郎沉醉归来晚。
酩酊马上扶者谁，秀眉照眼两国姨。
红香把臂手亦软，三马相倚不敢驰。
黄门拥道尽端美，锦衫绣帽春风起。
解酲尚恐需余尊，捧把玉卮行复止。
最后一马寿王妇，鸾扇夹侍双琼姬。
酣酣嘿嘿意自远，恨不醑我渔阳儿。
图陈无逸今安有，却作醉徒供画手。
昭陵百战大山河，凉州几瓮葡萄酒。

作者简介：艾性夫（《四库全书》据《江西通志》作艾性，并谓疑传刻脱一夫字）字天谓。江西东乡（今属江西抚州）人。元朝讲学家、诗人。与其叔艾可叔、艾可翁齐名，人称“临川三艾先生”。 生卒年均不详，约元世祖至元中前后在世。艾性夫诗，以影印文渊合《四库全书》本为底本，酌校《诗渊》所录诗。新辑集外诗编为第三卷。